
Text rozhodnutia
Súd: Krajský súd Bratislava Spisová značka: 11CoP/247/2016 Identifikačné číslo súdneho spisu: 1416202666 Dátum vydania rozhodnutia: 22. 06. 2016 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2016:1416202666.1 Uznesenie Krajský súd v Bratislave, vo veci starostlivosti o maloleté deti W.: E., A.. XX.XX.XXXX, W., A.. XX.XX.XXXX Y. Š., A.. XX.XX.XXXX, bytom Bratislava, Heyrovského 14, zastúpené kolíznym opatrovníkom Úradom práce, sociálnych vecí a rodiny Bratislava, Vazovova 7/A, deti rodičov: matka - G.. L. W., W. W., M. XX, S..Č.. W. W., W. XX, zast. JUDr. Tatianou Dlhošovou, advokátkou, AK Nobelova 34, Bratislava, a otec - G.. F. W., W. W., H. XX, o návrhu matky na zmenu predbežného opatrenia, na odvolanie matky proti rozhodnutiu Okresného súdu Bratislava IV, č.k. 25P/73/2016-58 zo dňa 21.04.2016, jednohlasne takto r o z h o d o l : Uznesenie súdu prvého stupňa sa p o t v r d z u j e. o d ô v o d n e n i e : Súd prvého stupňa zamietol návrh matky na zmenu predbežného opatrenia, podľa ktorého by maloleté deti boli dočasne zverené do jej osobnej starostlivosti a otcovi by bol upravený styk s maloletými deťmi. Súd prvého stupňa po oboznámení sa s návrhom matky detí, s vyjadrením otca a kolízneho opatrovníka, ako aj z obsahu celého súdneho spisu, po dôkladnom vyhodnotení a zvážení všetkých zistených skutočností, vyslovil názor, že matka neosvedčila opodstatnenosť svojho návrhu na zmenu nariadeného predbežného opatrenia spočívajúcu vo faktickom zrušení predbežne nariadenej striedavej osobnej starostlivosti o maloleté deti. Tvrdenia rodičov sú protichodné a vyžadujú dokazovanie, pričom o tom aká forma starostlivosti bude pre maloletého deti najvhodnejšia a ktorý z rodičov má najlepšie podmienky pre ďalšiu výchovu detí bude možné zodpovedne rozhodnúť až po vykonaní znaleckého dokazovania. Zároveň súd prvého stupňa apeloval na rodičov, aby rešpektovali určenú predbežnú úpravu pomerov, keďže je nariadená plne v záujme maloletých detí a aby uprednostnili potreby maloletých detí pred svojimi vlastnými, nakoľko len rodičia sú zodpovední za to, aby ich deti psychicky a fyzicky prosperovali. Proti tomuto rozhodnutiu podala odvolanie matka maloletých detí. Uviedla, že boli splnené podmienky pre nariadenie predbežného opatrenia spočívajúceho v okamžitej úprave výkonu rodičovských práv a povinností rodičov k maloletým deťom. Medzi rodičmi súčasne prebieha konanie o rozvod manželstva, kde sú preukázané masívne nezhody medzi rodičmi. Striedavá starostlivosť sa realizuje od októbra 2015, deti sú situáciou v rodine vyčerpané. Snaží sa najmä o nekonfliktné a krátke poskytovanie informácii, časté verbálne nápady idú zo strany otca, ktorý sa snaží o nepretržitú jej kontrolu a hľadá na každom jej správaní chyby. Skutočnosť, že ako chápe aj maloletý E. alkoholové exesy otca vyšli najavo až pri psychologickom vyšetrení. Poukázala na námietky otca voči jej výchove, ktoré sú nedôvodné. Žiadala zmeniť rozhodnutie súdu prvého stupňa a jej návrhu vyhovieť. Odvolací súd preskúmal vec podľa § 212 ods. 2 písm. a/ O.s.p., prejednal vec podľa § 214 ods. 2 O.s.p., a dospel k záveru, že rozhodnutie súdu prvého stupňa je správne, odvolaniu matky nie je možné vyhovieť. V posudzovanej veci je potrebné zdôrazniť, že zmenu rozhodnutia vo veci starostlivosti o maloleté deti je možné dosiahnuť len zákonom predpísaným spôsobom, a to preukázaním zmeny pomerov. Účelom predbežného opatrenie je dočasná úprava právnych pomerov účastníkov, ktorá však v zásade nemôže prejudikovať práva a záujmy účastníkov. V konaní starostlivosti súdu o maloleté deti môže byť tiež nariadené predbežné opatrenie, avšak súd musí starostlivo uvážiť, či sú pre také opatrenie splnené všetky zákonné podmienky. Predbežné opatrenie nie je konečným rozhodnutím a jeho účelom je provizórna dočasná úprava pomerov účastníkov konania s cieľom umožniť ničím nerušené rozhodovanie vo veci samej. Súd prvého stupňa správne konštatoval, že neboli splnené podmienky pre zmenu nariadeného predbežného opatrenia, vzhľadom na protichodnosť tvrdení rodičov, ktorá vyžaduje vykonanie dokazovania. Odvolací súd poukazuje na správne dôvody súdu prvého stupňa podľa § 219 ods. 2 O.s.p., s ktorými sa stotožňuje. Námietky a dôkazy, ktoré otec a matka maloletých detí v odvolaní uviedli budú predmetom konania vo veci samej, kde súd prvého stupňa vykoná potrebné dokazovanie a posúdi vhodnosť výchovného prostredia pre maloleté deti. Odvolací súd sa pripája k apelácii súdu prvého stupňa, aby rodičia rešpektovali súčasný stav. Odvolací súd konštatuje, že problém nie je v maloletých deťoch, ale v správaní sa rodičov, ktorí majú narušené vzťahy a takáto situácia sa nejaví v prospech maloletých detí, keďže deti sú vystavené pretrvávajúcim vzájomným konfliktom rodičov. Rodičia sú povinní svoje deti milovať a vytvoriť pre ne pokojné prostredie a nezaťahovať ich do svojich vzájomných konfliktov. Rodičia sú povinní vzájomne sa navzájom rešpektovať vo svojej rodičovskej úlohe a poskytnúť jeden rodič druhému priestor na výkon svojich rodičovských práv. Za situácie ak rodičia nebudú zaťahovať deti do svojich konfliktov, môžu deti zbaviť zbytočného napätia, ktoré vyplynulo z rozpadu ich partnerského vzťahu. Rozhodnutie súdu prvého stupňa je správne, odvolací súd ho potvrdil podľa § 219 O.s.p.. Poučenie: Proti tomuto rozhodnutiu odvolanie nie je prípustné.

